**Kagu** (*Rhynochetos jubatus*) er eneste art i slekten *Rhynochetos* og familien Rhynochetidae. Denne familien og Eurypygidae utgjør til sammen ordenen Eurypygiformes (kaguer og solrikser). Kaguen er en EDGE-art.

Beskrivelse
-----------

Kaguen måler cirka 55 cm og veier typisk 800–1 100 g. Den kan ikke fly, men vingene har normal størrelse. Den har en distinkt askagrå og hvit fjærdrakt. Oversiden og brystet er askegrå (inkludert den korte stjerten), mens kinnene, ansiktet og resten av underdelen er hvit. Hodet har fjærkam som kan reises, som hos kakaduene. Nebb, lemmer og iris er guloransje.

Utbredelse og habitat
---------------------

Kaguen er endemisk for fjellskogene på Ny-Caledonia, der den trives i lokale skoger og fuktig, høyvokst krattskog, fra havnivået og opp til 1 400 moh.

Atferd
------

Den flygeløse kaguen er en generalist, som vil ta tilhold der det finnes mat. kosten består av tusenbein, snegler, biller, øgler og ulike ormer, som meitemark og lignende. Arten er også kjent for å jakte på krepsdyr og småfisk i ferskvann (bekkefar og småelver).

Arten danner par og er monogam og territorial. Territoriene utgjør typisk 20 ha (10–28 ha). Hekketiden varer fra juni til august, og eggene legges vanligvis i juli (kanskje litt senere oppe i høyden, på grunn av kaldere klima, men før januar). Man mener at været kan være utløsende for hekketiden.

Redet er enkelt og bygges av løv og lignende rett på bakken, ofte litt bortgjemt. Ikke alle par bygger rede. Hunnen legger kun ett egg. Det måler cirka 63 mm × 50 mm og veier omkring 65–82 g (74–75 g i snitt). Inkubasjonstiden utgjør cirka 33–37 dager og foreldrene deler på rugingen (hannen ruger som regel om natten). Avkommet veier omkring 50 g da det klekkes, og begge foreldrene tar omsorg for kyllingen, som blir uavhengig etter cirka 14–16 uker. Etter tre uker veier den cirka 300 g, og etter to måneder cirka 600 g. Hanner blir kjønnsmodne da de er omkring to år gamle (ukjent når for hunnen).

Arten kan leve til den blir omkring 25–30 år gammel i fangenskap.

Referanser
----------

1. ↑  BirdLife International. 2013. *Rhynochetos jubatus*. The IUCN Red List of Threatened Species 2013: e.T22692211A47999533. Besøkt 2016-05-09
2. 1 2 3 4 5 6  Hunt, G.R. Kirwan, G.M. & Sharpe, C.J. (2016). Kagu (*Rhynochetos jubatus*). In: del Hoyo, J. Elliott, A. Sargatal, J. Christie, D.A. & de Juana, E. (eds.). Handbook of the Birds of the World Alive. Lynx Edicions, Barcelona.

Eksterne lenker
---------------

* (en) *kagu* i Encyclopedia of Life Rediger på Wikidata

* (en) *kagu* i Global Biodiversity Information Facility Rediger på Wikidata

* (no) *kagu* hos Artsdatabanken Rediger på Wikidata

* (en) *kagu* hos ITIS Rediger på Wikidata

* (en) *kagu* hos NCBI Rediger på Wikidata

* (en) *Kategori:Rhynochetos jubatus* – bilder, video eller lyd på Wikimedia Commons Rediger på Wikidata

* (en) *Rhynochetos jubatus* – galleri av bilder, video eller lyd på Wikimedia Commons Rediger på Wikidata

* *Rhynochetos jubatus* – detaljert informasjon på Wikispecies Rediger på Wikidata

  


|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** NDL
 |